
Për kalimin në pronësi të bashkisë së shkodrës të pronës nr.373 “ish-grup artilerie”, në tepe, shkodër, në përgjegjësi administrimi të ministrisë së mbrojtjes, dhe për një ndryshim në vendimin nr.515, datë 18.7.2003 të këshillit të ministrave “për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi ministrisë së mbrojtjes”

Në mbështetje të nenit 100 të Kushtetutës dhe të neneve 2, shkronja “c”, 3, 5, 7 e 8 të ligjit nr.8744, datë 22.2.2001 “Për transferimin e pronave të paluajtshme të shtetit në njësitë e qeverisjes vendore”, të ndryshuar, me propozimin e Ministrit të Mbrojtjes, Këshilli i Ministrave

Vendosi:

1. Kalimin në pronësi të bashkisë së Shkodrës të pronës nr.373 “Ish-grup artilerie”, në Tepe, Shkodër, në përgjegjësi administrimi të Ministrisë së Mbrojtjes, për ta përdorur për realizimin e programeve mësimore, ndërtim shkolle, objekte sociale, kulturore, sportive dhe të shëndetit publik, në qytetin e Shkodrës.
2. Prona nr.373, me emërtesë “Ish-grup artilerie”, në Tepe, Shkodër, të hiqet nga lista e inventarit të pronave të paluajtshme shtetërore, në administrim të Ministrisë së Mbrojtjes, miratuar me vendimin nr.515, datë 18.7.2003 të Këshillit të Ministrave.
3. Bashkisë së Shkodrës i ndalohet të ndryshojë destinacionin e pronës, të përcaktuar në këtë vendim, ta tjetërsojë atë ose t’ua japë në përdorim të tretëve.
4. Dorëzimi i kësaj prone të bëhet pas heqjes së materialeve dhe të pajisjeve të Forcave të Armatosura, të cilat janë depozituar në këtë pronë.
5. Ngarkohen Ministri i Mbrojtjes, Ministri i Brendshëm, kryetari i bashkisë së Shkdorës, si dhe Zyra Qendrore e Regjistrimit të Pasurive të Paluajtshme të ndjekin procedurat e nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

